ไทยยูเนียนโฟรเซ่นฯกำไรพุ่ง51%
ไทยยูเนียนโฟรเซ่น ประกาศผลดำเนินงานปี2552 กำไร3.3พันล้านบาทเพิ่มขึ้น51%
15 ก.พ. 2553

ไทยยูเนียนโฟรเซ่น ประกาศผลดำเนินงานปี2552 กำไร3.3พันล้านบาทเพิ่มขึ้น51%
บริษัท ไทยยูเนียน โฟรเซ่น โปรดักส์ ผู้ผลิตและส่งออกอาหารทะเลกระป๋องและแช่แข็งรายใหญ่ของไทยประกาศผลการดำเนินงานปี 2552 กำไรสุทธิ     3,343.84 ล้านบาท คิดเป็น 3.79 บาทต่อหุ้นเติบโต 51.96%  เทียบกับปี 2551 กำไรสุทธิ 2,200.46  ล้านบาทหรือ 2.51 บาทต่อหุ้น
บริษัทชี้แจงว่ากำไรที่ดีขึ้น เนื่องจากการบริหารจัดการและควบคุมต้นทุนได้อย่างดีเยี่ยม สัดส่วนของสินค้าเพิ่มมูลค่าที่สูงขึ้นทำให้มีมาร์จิ้นดีขึ้น และความสามารถในการสร้างผลกำไรได้ตามเป้าหมายของบริษัทย่อย แต่บริษัทมีรายได้จากการขายในรูปเงินเหรียญสหรัฐลดลง 3% จากในปี 2551 และมีรายได้จากการขายในรูปเงินบาทเท่ากับ 68,994.5 ล้านบาท ใกล้เคียงกับปีก่อนซึ่งเท่ากับ 69,048.1 ล้านบาท
ส่วนผลประกอบการไตรมาสที่ 4 บริษัทฯ มีกำไรสุทธิในไตรมาสนี้เท่ากับ 718.4 ล้านบาท เพิ่มขึ้น 134% จากกำไร 307.1 ล้านบาทในระยะเดียวกันปีก่อน  ถึงแม้จะมีรายได้จากการขายในรูปเงินบาทเท่ากับ 17,201.7ล้านบาท ลดลง 7% จากไตรมาสเดียวกันในปีก่อนซึ่งเท่ากับ 18,409.5 ล้านบาท เนื่องจากสัดส่วนของสินค้าเพิ่มมูลค่าที่สูงขึ้นทำให้มีมาร์จิ้นดีขึ้น ความสามารถในการสร้างผลกำไรได้ตามเป้าหมายของบริษัทย่อย กำไรจากอัตราแลกเปลี่ยน ประกอบกับไม่มีค่าใช้จ่ายในการซ่อมบำรุงเรือจับปลาเช่นปีก่อน